РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/472-21

19. новембар 2021. године

Б е о г р а д

ЗАПИСНИК

14. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 18. НОВЕМБА 2021. ГОДИНЕ

Седница је почела у 14,00 часова.

Седници је председавао проф. др Марко Атлагић, заменик председника Одбора.

Седници су присуствовали чланови Одбора: Милош Банђур, Милица Дачић, Невена Ђурић, др Михаило Јокић, Братислав Југовић, Нандор Киш, Дуња Симоновић Братић, Милијана Сакић, Горан Спасојевић, Љубиша Стојмировић и Самира Ћосовић.

Седници нису присуствовали чланови Одбора: Наташа Јовановић, Софија Максимовић , Владица Маричић, и Живота Старчевић, као ни њихови заменици.

Седници није присуствовао Јахја Фехратовић, заменик члана Одбора

Седници су, на позив заменика председника Одбора, присуствовали представници Министартва просвете, науке и технолошког развоја: проф. др Ивица Радовић, државни секретар, Срђан Брајовић, помоћник министра за инвестиције и Драган Николић, саветник у Министрству и представнице Министарства финансија: Мирјана Лакић и Милица Миленковић, самосталне саветнице.

На предлог заменика председника Одбора је, једногласно (10 гласова - ЗА), усвојен следећи дневни ред:

Д н е в н и р е д:

1. Разматрање Предлога закона о буџету Републике Србије за 2022. годину, Раздео 26 – Министарство просвете, науке и технолошког развоја.

Током разматрања Прве тачке дневног реда, седници Одбора су приступили чланови Одбора: Братислав Југовић и Проф. Др Љубиша Стојмировић.

Прва тачка дневног реда**:** **Разматрање Предлога закона о буџету Републике Србије за 2022. годину, Раздео 26 – Министарство просвете, науке и технолошког развоја.**

Пре преласка на рад по утврђеном дневном реду, заменик председника Одбора је обавестио чланове Одбора да, у складу са чланом 173. Пословника Народне скупштине, пре претреса на седници Народне скупштине, предлог буџета могу да разматрају одбори Народне скупштине, у складу са својим делокругом, који своје извештаје достављају надлежном одбору - Одбору за финансије, републички буџет и контролу трошења јавних средстава.

Известилац одбора има право да образлаже извештај на почетку претреса предлога буџета на седници надлежног одбора.

Уводне напомене поводом ове тачке дневног реда изнео је проф. др Ивица Радовић, државни секретар у Министрству просвете, науке и технолошког развоја и истакао да је Влада Републике Србије у буџету за 2022. годину препознала улогу образовања и да су опредељена средства, пре свега за инфраструктуру, те се након готово 50 година планира изградња објеката за образовање, као и реконструкција објеката који то захтевају. Овим Предлогом буџета се улаже у будућност, јер је улагање у нове технологије, улагање у будућност. О самим износима средстава која су опредељена, наведено је прецизно у самом тексту планираног буџета.

Срђан Брајовић, помоћник министра просвете, науке и технолошког развоја је истакао да је Нацрт буџета за 2022. годину урађен на основу смерница Министрства финансија, а суштина је, како је нагласио, да се држи оквир буџета за 2021. годину, са проширењима само у оним ставкама са којима је Министарство финансија сагласно. Сам Буџет за 2022. годину за Министарство просвете, науке и технолошког развоја износи 252,8 милијарди динара и већи је у односу на 2021. годину за 17 милијарди динара, док је у односу на други ребаланс Буџета из октобра месеца, већи за 13 милијарди динара. Највећи износ тих средстава је производ одлуке да се повећају зараде за све запослене у образовном систему, а један део у износу од милијарду динара је опредељен и за науку и односи се на тендер који би требало да буде расписан у јануару или фебруару месецу 2022. године. Остала средства се односе на текуће послове. Укупни износ средстава који је опредељен за инфраструктуру износи око 9,2 милијарде динара. али је потребно истаћи да су одређене реконструкције целокупне инфраструктуре рађене и у току ове године, а Министрство се трудило да средства која су опредељена за наредну годину буду распоређена равноправно по школама на целој територији Републике Србије. Када је у питању школски систем, Током излагања, г-дин Брајовић је истакао да ће се резултати рада из ове године видети тек у наредној години. Наиме, ове године је уложено око 32 милиона евра (из кредитне линије) и око 10 милиона средстава из буџета у потпуну дигитализацију основног и средњег образовања (опремање ИТ кабинета у свим основним и средњим школама у Србији). Мали проблем представља чињеница да је ова кредитна линија из иностранства нешто успорена и касни отприлике за годину дана. Важно је истаћи да ће улагање у најновију технологију у потпуности омогућити „*on line“* наставу, као и сам рад у целокупном образовању, тачније креирање појединачних налога ученика, који ће их пратити кроз цело школовање.

Мирјана Лукић, самостални саветник у Министрству финансија, укратко је појаснила на који начин се припремао буџет за 2022. годину и у којим деловима буџета се могу пратити одређени показатељи по секторима. Буџетом за 2022. годину је предвиђен раст БДП за преко 4 процента, а дефицит ће износити око 3 процента БДП. Расходи су смањени у односу на други ребаланс буџета из октобра месеца текуће године а приходи су повећани за 1,88 процената. За образовање је издвојено око 5 процената више средстава у односу на други ребаланс а најзначајнија средства која су извојена, грубо износе 18 милијарди динара за научно истраживачку делатност, 3,1 милијарде динара за модернизацију инфраструктуре основних школа, 3,2 милијарде динара за субвенције за науку, 2,3 милијарде динара за подршку реализацији четворогодишњег припремног програма и 1,7 милиона за модернизацију инфраструктуре средњих школа.

У дискусији су учествовали др Михаило Јокић и Братислав Југовић, чланови одбора.

Др Михаило Јокић је изнео примедбу представницима Министарства финансија што нису на адекватан начин припремили Извештај за ову седницу Одбора, јер би структура Извештаја требало да садржи упоредне колоне, како би се видело колико средстава је опредељено а колико је утрошено, те адекватна дискусија на ту тему није могућа. Такође, Михаило Јокић је имао примедбу на део опредељених средстава на позицији Услуге по уговору, јер како је рекао, не постоји структура и не види се за које намене се троше та средства, да ли су то примања која се исплаћују запосленима у образовању, која они не пријављују као лично примање. Та позиција би требало да садржи видљиву и намену и структуру. Током излагања изнео је примедбу на средства која су извојена за наредну годину, а односе се на ђачке задруге. Наиме, примедба се односила на број ђачких задруга које су планиране у буџету, јер је њихов број и за претходну годину био осам, као и за нареду а у пројекцијама за 2023. и 2024. годину тај број остаје исти. Примедба се односи на чињеницу да ђачке задруге представљају инструмент помоћу кога се развија и унапређује дуално образовање, јер обједињује рад и ученика и наставника и ствара доходак, тачније профит и поставља се питање да ли је Република Србија и даље заговорник дуалног образовања које је уведено претходне године.

Братислав Југовић је подржао примедбу која се односи на структуру средстава позиције Уговора о делу и предложио да се јавно објаве на сајту образовних установа, подаци о томе ко је све примио накнаде које су исплаћене са ове позиције.

Проф. др Ивица Радовић је појаснио да се са позиције Услуге по уговору исплаћују зараде запосленима у научним институтима, јер они нису категорисани у Каталогу радних места, који није ни направљен, те су се сви присутни сложили да Министарство за локалну управу и самоуправу мора у најхитнијем року да припреми Каталог радних места у јавној управи, нарочити из разлога јер тај Каталог требало да се уреди још 2013. године.

Након завршене дискусије, **Одбор за образовање, науку, технолошки развој и информатичко друштво, је већином гласова (10 гласова – ЗА, 1 - уздржан), у складу са чланом 173. став 2. Пословника Народне скупштине, предложио Одбору за финансије, републички буџет и контролу трошења јавних средстава** **да прихвати, у начелу, Предлог закона о буџету Републике Србије за 2022. годину, Раздео 26 – Министарство просвете, науке и технолошког развоја**.

Известилац Одбора на седници Одбора за финансије, републички буџет и контролу трошења јавних средстава одређен је проф. др Марко Атлагић, заменик председника Одбора.

Седница је завршена у 14,40 часова.

Седница је тонски снимана.

СЕКРЕТАР ЗАМЕНИК

ПРЕДСЕДНИКА ОДБОРА

проф. др Марко Атлагић